Tittel:
Bruk av rollekategorier – et bidra til mer utforskende og likeverdig deltakelse i matematisk gruppearbeid?
Beskrivelse:
Dette bidraget presenterer forskning knyttet til bruk av rollekategorier i matematikkundervisning. Bakgrunnen for studien er utfordringer med ujevn deltakelse i gruppearbeid, der enkelte elever dominerer matematiske diskusjoner mens andre elever blir passive. Studien bygger på posisjoneringsteori, som vektlegger hvordan sosiale interaksjoner former elevers rettigheter og plikter innen gruppeprosesser.
I forskningen ble fire spesifikke rollekategorier introdusert for elevene: Demokratisk leder, Skeptiker, Nysgjerrig og Initiativtaker. Disse rollene var utformet for å strukturere og balansere elevenes deltakelse under matematisk problemløsning. Data ble samlet inn gjennom videoopptak av gruppeinteraksjoner i åttendeklasser, hvor elevgruppene deltok i problemløsningsaktiviteter med og uten disse definerte rollene.
Analysen viste at bruk av rollekategorier ga økt engasjement og mer balansert deltakelse, spesielt blant elever som tidligere var passive eller marginaliserte. Samtidig avdekket studien at etablerte maktstrukturer ikke ble fullstendig oppløst av rollefordelingen, og at noen elever fortsatt beholdt en dominerende posisjon.
På konferansen legges det opp til en aktiv workshop hvor deltakerne får mulighet til å prøve ut bruken av disse rollekategoriene i praksis. Gjennom veksling mellom presentasjon av forskningsfunn, praktisk rollebruk og diskusjon, vil deltakerne utforske potensialet og utfordringene ved å bruke roller for å støtte mer likeverdig og inkluderende matematikkundervisning.
Workshopen tar sikte på å presentere konkrete verktøy og gi innsikter i hvordan strukturerte rollekategorier kan implementeres i klasserommet, samtidig som det inviteres til kritisk refleksjon rundt forholdet mellom rollebruk, makt og elevdeltakelse.

